[pic] | COMISIA COMUNITĂȚILOR EUROPENE |

Bruxelles, 13.6.2008

COM(2008) 210 final/2

2008/0079 (COD)

.

CORRIGENDUMAnnule et remplace le document COM(2008)210 final du 21/4/2008Concerne toutes les versions linguistiques excepté les versions EN & GA

Propunere de

REGULAMENT AL PARLAMENTULUI EUROPEAN ȘI AL CONSILIULUI

privind statisticile referitoare la produsele vegetale

(prezentat de Comisie)

EXPUNERE DE MOTIVE

CONTEXTUL PROPUNERII |

120 | Motivele și obiectivele propunerii Statisticile referitoare la produsele vegetale sunt esențiale pentru gestionarea piețelor comunitare. De asemenea, se consideră esențial ca statisticile referitoare la legume și la culturile permanente să fie acoperite, pe lângă statisticile referitoare la cereale și la celelalte culturi de pe terenurile arabile reglementate în prezent de legislație. Contextul general Prezenta propunere corespunde obiectivelor cu privire la o mai bună legiferare, la simplificarea și reducerea sarcinii impuse respondenților. |

Dispoziții existente Obiectivul prezentei propuneri este simplificarea dispozițiilor existente și adaptarea acestora la noile nevoi ale Uniunii Europene. Prin urmare, legislația existentă, Regulamentul (CEE) nr. 837/90 al Consiliului din 26 martie 1990 privind informațiile statistice care trebuie furnizate de către statele membre cu privire la producția de cereale și Regulamentul (CEE) nr. 959/93 al Consiliului din 5 aprilie 1993 privind informațiile statistice care trebuie furnizate de către statele membre cu privire la produsele vegetale, altele decât cerealele, ar trebui abrogată. |

Coerență cu celelalte politici și obiective ale Uniunii Statisticile vizate de prezenta propunere sunt esențiale pentru gestionarea și evaluarea politicii agricole comune. Regulamentul propus este în conformitate cu noua abordare politică a Comisiei privind simplificarea legislației și o mai bună legiferare, astfel cum se menționează în Comunicarea din 14 noiembrie 2006 referitoare la „o revizuire strategică pentru o mai bună legiferare în Uniunea Europeană”[1] și în Comunicarea din 24 ianuarie 2007 privind un „program de acțiune privind reducerea poverii administrative în Uniunea Europeană”[2]. |

CONSULTAREA PăRțILOR INTERESATE șI EVALUAREA IMPACTULUI |

Consultarea părților interesate |

Metode de consultare utilizate, principalele sectoare vizate și profilul general al respondenților Propunerea a fost discutată cu producătorii de date (reprezentanți ai Institutelor Naționale de Statistică) și serviciile Comisiei (DG AGRI, JRC) prin intermediul grupurilor de lucru și al Comitetului permanent pentru statistică agricolă (CPSA). |

Rezumat al răspunsurilor primite și modul în care acestea au fost luate în considerare Prezenta propunere este rezultatul unor negocieri aprofundate între toate părțile interesate. |

Obținerea și utilizarea expertizei |

Expertiza vizată Reprezentanții naționali prezenți la reuniunile grupului de lucru al DG Eurostat „Statistici referitoare la utilizarea solurilor și la produsele vegetale” erau experți având cunoștințe solide cu privire la legislația existentă și la sistemele naționale de colectare și compilare a statisticilor referitoare la produsele vegetale. Printre funcționarii Comisiei s-au numărat experți în analiză politică. |

Principalele organizații consultate/principalii experți consultați Experții proveneau de la Institutele Naționale de Statistică, DG AGRI și JRC. Comitetul permanent pentru statistică agricolă și grupul de lucru al acestuia, „Statistici referitoare la utilizarea solurilor și la produsele vegetale” au fost implicate și consultate intens. |

Rezumatul opiniilor primite și luate în considerare Răspunsurile primite au fost foarte pozitive și cooperante. Nu s-a menționat existența vreunor riscuri potențial grave, cu consecințe ireversibile. |

Întrucât prezenta propunere reprezintă o simplificare majoră a legislației existente, nu au fost identificate riscuri. |

Mijloace folosite pentru punerea la dispoziția publicului a opiniilor experților Documentele de lucru și procesele verbale ale reuniunilor CPSA și ale grupurilor de lucru sunt disponibile pe site-ul CIRCA. |

ELEMENTE JURIDICE ALE PROPUNERII |

Rezumatul măsurilor propuse Obiectivul prezentului regulament este furnizarea de către statele membre a unor statistici referitoare la utilizarea solurilor și la produsele vegetale. Temeiul juridic Articolul 285 din Tratatul de instituire a Comunității Europene constituie temeiul juridic al statisticilor comunitare. Consiliul, hotărând în conformitate cu procedura de codecizie, adoptă măsuri pentru elaborarea de statistici atunci când acest lucru este necesar pentru îndeplinirea activităților Comunității. Prezentul articol stabilește cerințele referitoare la elaborarea de statistici comunitare, menționând că acestea trebuie să respecte standardele de imparțialitate, fiabilitate, obiectivitate, independență științifică, rentabilitate și confidențialitate statistică. |

Principiul subsidiarității |

Obiectivele prezentei propuneri, și anume crearea unui cadru comun pentru elaborarea sistematică de statistici comunitare referitoare la utilizarea solurilor și la produsele vegetale, nu pot fi realizate în mod suficient de statele membre. Acestea pot fi realizate mai bine la nivel comunitar în temeiul unui act juridic comunitar, deoarece numai Comisia poate coordona armonizarea necesară a informațiilor statistice la nivel comunitar, în timp ce colectarea datelor și compilarea statisticilor comparabile referitoare la utilizarea solurilor și la produsele vegetale pot fi organizate de statele membre. Prin urmare, Comunitatea poate să adopte măsuri în acest scop, în conformitate cu principiul subsidiarității prevăzut la articolul 5 din tratat. |

Principiul proporționalității Propunerea respectă principiul proporționalității din următoarele motive: În conformitate cu principiul proporționalității, prezentul regulament se limitează la cerințele minime pentru îndeplinirea obiectivului său și nu depășește ceea ce este necesar în acest scop. Prezentul regulament nu specifică mecanismele de colectare a datelor pentru fiecare stat membru, ci definește doar datele ce trebuie furnizate pentru a asigura o structură și un calendar armonizate. Nu există nicio obligație pentru statele membre de a-și modifica sistemul de elaborare a statisticilor cu privire la utilizarea solurilor și la produsele vegetale, reglementat în prezent de Regulamentele (CEE) nr. 837/90 și (CEE) nr. 959/93 ale Consiliului. Singurele elemente noi propuse în prezentul regulament se referă la legume și la culturile permanente, pentru care datele sunt deja colectate la nivelul UE în temeiul unui acord informal. |

Cerința pentru statistici în locul rezultatelor anchetelor, frecvența redusă a unor transmiteri de date în anumite cazuri și posibilitatea de a folosi mai mult alte surse decât anchetele (de exemplu, sursele administrative) ar trebui să reducă povara financiară și administrativă asupra autorităților naționale. |

Alegerea instrumentelor |

Instrumentul propus: regulament. Alte instrumente nu ar fi adecvate din motivele de mai jos: Alegerea instrumentului adecvat depinde de scopul legislativ. Având în vedere necesarul de informații la nivel european, tendința statisticilor comunitare a fost de a folosi mai degrabă regulamentele decât directivele pentru acte de bază. Un regulament este preferabil deoarece el stipulează aceeași legislație pentru întreaga Comunitate, statele membre neavând posibilitatea să o aplice în mod incomplet ori selectiv. El se aplică direct, ceea ce înseamnă că nu este nevoie să fie transpus în legislația națională. În schimb, directivele, care vizează armonizarea legislațiilor naționale, sunt obligatorii pentru statele membre în ceea ce privește obiectivele lor, dar lasă autorităților naționale libertatea de a alege metodele folosite pentru îndeplinirea acestor obiective. Ele trebuie, de asemenea, să fie transpuse în legislația națională. Folosirea unui regulament este în conformitate cu alte acte juridice în materie de statistică adoptate începând cu anul 1997. |

IMPLICAțII BUGETARE |

Propunerea nu are implicații cu privire la bugetul comunitar. |

INFORMAțII SUPLIMENTARE |

Simplificare |

Propunerea prevede simplificarea legislației, simplificarea procedurilor administrative pentru autoritățile publice (ale UE sau naționale) și simplificarea procedurilor administrative pentru părțile din sectorul privat. |

Defalcarea redusă a datelor pe regiuni, scutirile acordate statelor membre ale căror suprafețe cultivate se situează sub anumite praguri, precum și termenele de transmitere armonizate vor simplifica munca administrațiilor comunitare și naționale. |

Folosirea unor surse administrative în locul unor anchete va reduce sarcinile impuse respondenților. |

Propunerea este inclusă în Programul legislativ și de lucru al Comisiei sub referința 2007/ESTAT/029. |

Abrogarea dispozițiilor legislative în vigoare Adoptarea propunerii va avea ca efect abrogarea legislației existente. |

Spațiul Economic European Actul propus vizează un aspect ce ține de SEE și, prin urmare, domeniul de aplicare al acestuia ar trebui extins la Spațiul Economic European. |

1. 2008/0079 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

privind statisticile referitoare la produsele vegetale

(Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 285 alineatul (1),

având în vedere propunerea Comisiei[3],

având în vedere avizul Parlamentului European[4],

hotărând în conformitate cu procedura prevăzută la articolul 251 din tratat[5],

întrucât:

2. Regulamentul (CEE) nr. 837/90 al Consiliului din 26 martie 1990 privind informațiile statistice care trebuie furnizate de către statele membre cu privire la producția de cereale[6] și Regulamentul (CEE) nr. 959/93 al Consiliului din 5 aprilie 1993 privind informațiile statistice care trebuie furnizate de către statele membre cu privire la produsele vegetale, altele decât cerealele[7], au fost modificate de mai multe ori. Deoarece în prezent sunt necesare noi modificări și simplificări, aceste acte ar trebui înlocuite, din motive de claritate.

3. Statisticile referitoare la produsele vegetale sunt esențiale pentru gestionarea piețelor comunitare. De asemenea, se consideră esențial ca statisticile referitoare la legume și la culturile permanente să fie acoperite, pe lângă statisticile referitoare la cereale și la celelalte culturi de pe terenurile arabile reglementate în prezent de legislație.

4. Pentru a asigura buna gestionare a politicii agricole comune, Comisia solicită furnizarea periodică de date privind suprafețele, randamentele și producția vegetală.

5. Regulamentul (CEE) nr. 571/88 al Consiliului din 29 februarie 1988 privind organizarea de anchete comunitare privind structura exploatațiilor agricole[8] prevede un program de anchete comunitare pentru a furniza statistici referitoare la structura exploatațiilor agricole până în 2007.

6. În conformitate cu Regulamentul (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS)[9], toate statisticile statelor membre transmise Comisiei, care sunt defalcate pe unități teritoriale, ar trebui să folosească nomenclatorul NUTS. Prin urmare, în vederea stabilirii unor statistici regionale comparabile, unitățile teritoriale ar trebui definite în conformitate cu nomenclatorul NUTS.

7. Pentru a limita sarcina impusă statelor membre, cerințele privind datele regionale nu ar trebui să depășească cerințele prevăzute de legislația precedentă (în afara cazului în care au apărut între timp noi niveluri regionale).

8. Pentru a facilita punerea în aplicare a prezentului regulament, este necesară o strânsă cooperare între statele membre și Comisie, în special prin intermediul Comitetului permanent pentru statistică agricolă, înființat prin Decizia 72/279/CEE a Consiliului[10].

9. Pentru a asigura o tranziție fără dificultăți de la regimul aplicabil în temeiul Regulamentelor (CEE) nr. 837/90 și (CEE) nr. 959/93 ale Consiliului, prezentul regulament ar trebui să permită o perioadă de tranziție de până la un an, acordată statelor membre în care aplicarea prezentului regulament la sistemele lor statistice naționale ar necesita adaptări majore și ar putea cauza probleme practice importante.

10. Întrucât obiectivul acțiunii propuse, și anume crearea unui cadru juridic comun pentru producerea sistematică de statistici comunitare cu privire la suprafețele cultivate, randamente și producția de cereale și de produse vegetale altele decât cerealele în statele membre, nu poate fi realizat în mod suficient de statele membre și, prin urmare, poate fi realizat mai bine la nivel comunitar, Comunitatea poate adopta măsuri în conformitate cu principiul subsidiarității enunțat la articolul 5 din tratat. În conformitate cu principiul proporționalității, enunțat la același articol, prezentul regulament nu depășește ceea ce este necesar pentru realizarea obiectivului său.

11. Regulamentul (CE) nr. 322/97 al Consiliului din 17 februarie 1997 privind statisticile comunitare[11] oferă un cadru de referință pentru dispozițiile prezentului regulament. În special, acesta impune respectarea standardelor de imparțialitate, fiabilitate, obiectivitate, independență științifică, raport cost-eficiență și confidențialitate statistică.

12. Măsurile necesare pentru punerea în aplicare a prezentului regulament ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei[12],

13. În special, este necesar să îi fie conferite Comisiei competențe de adaptare a tabelelor de transmitere. Având în vedere că astfel de măsuri au un domeniu de aplicare general și sunt destinate modificării elementelor neesențiale ale prezentului regulament sau completării lor prin adăugarea de noi elemente neesențiale, măsurile trebuie adoptate în conformitate cu procedura de reglementare cu control, în temeiul articolului 5a din Decizia 1999/468/CE.

14. Comitetul permanent pentru statistică agricolă a fost consultat,

ADOPTǍ PREZENTUL REGULAMENT:

Articolul 1

Obiect

Prezentul regulament stabilește un cadru comun pentru elaborarea sistematică de statistici comunitare privind utilizarea solurilor și produsele vegetale.

Articolul 2

Definiții

1. În sensul prezentului regulament, se aplică următoarele definiții:

a) „anul recoltei” înseamnă anul calendaristic în care începe recolta;

b) „suprafață agricolă utilizată” înseamnă suprafața definită în Regulamentul (CEE) nr. 571/88 al Consiliului.

2. Definițiile prevăzute în anexa I la prezentul regulament se aplică doar în sensul anexei II la prezentul regulament.

Articolul 3

Domeniul de aplicare

1. Statele membre elaborează statistici privind produsele vegetale enumerate în anexa II, cultivate pe suprafața agricolă utilizată de pe teritoriul lor.

2. Statisticile sunt reprezentative pentru cel puțin 95% din următoarele suprafețe (astfel cum se indică în anexa II):

a) suprafață cultivată cu culturi de pe terenuri arabile (tabelul 1);

b) suprafață recoltată, cultivată cu legume, pepeni și căpșuni (tabelul 2);

c) suprafață de producție pentru culturi permanente (tabelul 3);

d) suprafață agricolă utilizată (tabelul 4).

3. Variabilele cu o prevalență slabă sau inexistentă într-un stat membru pot fi excluse din statistici, cu condiția ca statul membru să informeze Comisia cu privire la toate culturile în cauză în cursul anului calendaristic imediat precedent fiecăreia dintre perioadele de referință.

Articolul 4

Frecvența și perioada de referință

Statele membre furnizează anual Comisiei datele referitoare la anexa II. Perioada de referință este anul de recoltare. Primul an de referință este anul 2010.

Articolul 5

Precizie

Statele membre care efectuează anchete prin sondaj iau măsurile necesare pentru a se asigura că datele din tabelul 1 respectă cerințele de precizie stabilite în anexa II la prezentul regulament.

În cazul altor surse decât anchetele, statele membre se asigură că aceste informații sunt de o calitate cel puțin egală cu cea a informațiilor obținute prin intermediul anchetelor statistice.

Articolul 6

Transmiterea către Comisie

Statele membre transmit Comisiei (Eurostat) datele stabilite în anexa II în termenele prevăzute pentru fiecare tabel.

Tabelele de transmitere prevăzute în anexa II pot fi adaptate de Comisie (cu excepția cerințelor de precizie). Măsurile destinate să modifice elemente neesențiale ale prezentului regulament se adoptă în conformitate cu procedura de reglementare cu control menționată la articolul 9 alineatul (3).

Articolul 7

Statistici regionale

15. Datele marcate cu „R” din anexa II sunt furnizate pentru unitățile teritoriale din NUTS 1 și NUTS 2, definite în Regulamentul (CE) nr. 1059/2003. În mod excepțional, aceste statistici pot fi furnizate numai pentru unitățile teritoriale clasificate în nomenclatorul NUTS 1 în cazul Germaniei și al Regatului Unit.

16. Variabilele cu o prevalență slabă sau inexistentă pot fi excluse din statisticile regionale, cu condiția ca statul membru să informeze Comisia cu privire la toate culturile în cauză în cursul anului calendaristic imediat precedent fiecăreia dintre perioadele de referință.

Articolul 8

Evaluarea calității și rapoarte

17. În sensul prezentului regulament, datelor care trebuie transmise li se aplică următoarele criterii de evaluare a calității:

18. „pertinența” se referă la măsura în care statisticile răspund nevoilor actuale și potențiale ale utilizatorilor;

19. „exactitatea” se referă la măsura în care estimările sunt apropiate de valori reale necunoscute;

20. „promptitudinea” se referă la decalajul între disponibilitatea informației și evenimentul sau fenomenul pe care aceasta îl descrie;

21. „punctualitatea”, se referă la decalajul între data reală a furnizării datelor și data țintă la care datele ar fi trebuit să fie furnizate;

22. „accesibilitatea” și „claritatea” se referă la condițiile și la modalitățile prin care utilizatorii pot obține, folosi și interpreta datele;

23. „comparabilitatea” se referă la măsurarea impactului diferențelor dintre conceptele statistice aplicate și instrumentele și procedurile de măsurare, atunci când se face o comparație între statistici pe diferite zone geografice, domenii sectoriale sau în timp;

24. „coerența” se referă la capacitatea datelor de a fi combinate în mod fiabil în moduri diferite și pentru utilizări diverse.

25. O dată la trei ani și pentru prima dată după optsprezece luni de la data aplicării prezentului regulament, statele membre furnizează Comisiei (Eurostat) un raport privind calitatea datelor transmise.

26. Statele membre informează Comisia cu privire la orice modificare metodologică sau cu privire la oricare altă modificare ce ar influența în mod considerabil calitatea statisticilor, cel târziu după trei luni de la intrarea în vigoare a modificării în cauză.

27. În cazul în care se utilizează alte surse decât anchetele, statele membre informează Comisia în avans cu privire la metodele utilizate și la calitatea datelor.

28. Comisia (Eurostat) evaluează calitatea datelor transmise.

Articolul 9

Comitologie

1. Comisia este asistată de Comitetul permanent pentru statistică agricolă înființat prin Decizia 72/279/CEE a Consiliului.

2. În cazul în care se face trimitere la prezentul alineat, se aplică articolele 4 și 7 din Decizia 1999/468/CE, cu respectarea dispozițiilor articolului 8 al acesteia.

Perioada prevăzută la articolul 4 alineatul (3) din respectiva decizie se stabilește la trei luni.

3. Atunci când se face trimitere la prezentul alineat, se aplică articolul 5a alineatele (1)-(4) și articolul 7 din Decizia 1999/468/CE, având în vedere dispozițiile articolului 8 din decizia menționată.

Articolul 10

Perioada de tranziție

1. Statelor membre li se pot acorda perioade de tranziție de un an calendaristic complet pentru punerea în aplicare a prezentului regulament, care se termină cel târziu după un an de la data intrării în vigoare a acestuia, în măsura în care aplicarea prezentului regulament la sistemele lor statistice naționale necesită adaptări majore și riscă să creeze probleme practice importante, în conformitate cu procedura prevăzută la articolul 9 alineatul (2).

2. În acest scop, un stat membru prezintă Comisiei o cerere justificată corespunzător cel târziu după trei luni de la intrarea în vigoare a prezentului regulament.

Articolul 11

Abrogare

1. Fără a aduce atingere alineatului (3), Regulamentele (CEE) nr. 837/90 și (CEE) nr. 959/93 ale Consiliului se abrogă de la 1 ianuarie 2010.

2. Trimiterile la regulamentele abrogate se interpretează ca trimiteri la prezentul regulament.

3. Prin derogare de la articolul 12 alineatul (2), un stat membru căruia i s-a acordat o derogare în conformitate cu articolul 10 continuă să aplice dispozițiile Regulamentelor (CEE) nr. 837/90 și (CEE) nr. 959/93 ale Consiliului pe durata perioadei de tranziție acordate.

Articolul 12

Intrarea în vigoare

1. Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

2. Se aplică de la 1 ianuarie 2010.

3. Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Parlamentul European Pentru Consiliu

Președintele Președintele

ANEXA I

DEFINIȚII

În sensul anexei II la prezentul regulament, se aplică următoarele definiții:

A) Tabelele 1, 2 și 3 din anexa II

- „suprafață cultivată”: până la recoltare, suprafața cultivată corespunde suprafeței semănate cu excepția suprafeței distruse; după recoltare, suprafața cultivată corespunde suprafeței recoltate;

- „suprafață recoltată”: partea din suprafața dezvoltată care este recoltată și, prin urmare, poate fi egală sau inferioară suprafeței dezvoltate;

- „suprafață de producție”: în sensul culturilor permanente, se referă la suprafața care poate fi recoltată eventual în cursul anului de recoltare de referință. Ea exclude toate suprafețele neproductive, cum ar fi noile plantații care nu au ajuns încă în faza de producție;

- „producție recoltată”: include produsele deteriorate și pierderile din exploatație, cantitățile consumate direct la fermă, precum și cantitățile comercializate, indicate în unități de greutate a produsului de bază. Producția recoltată pentru cereale, leguminoase uscate și plante proteaginoase, precum și pentru plante oleaginoase (rapiță, floarea soarelui, semințe de in, soia, semințe de bumbac și alte semințe oleaginoase) se indică în echivalent uscat;

- „randament”: producția recoltată pe suprafața cultivată;

- „culturi succesive”: o parcelă de teren arabil utilizată de mai multe ori în cursul unui anumit an agricol, obținându-se de fiecare dată o singură cultură pe suprafața în cauză. Ambele suprafețe sunt considerate ca fiind suprafețe cultivate pentru fiecare cultură (conceptele de suprafețe principale și secundare nu sunt aplicabile în acest context);

- „culturi combinate”: o combinație de culturi care ocupă o parcelă de suprafață agricolă în același timp. Suprafața cultivată în acest caz este repartizată între diversele produse vegetale proporțional cu suprafața de teren ocupată de acestea (conceptele de suprafețe principale și secundare nu sunt aplicabile în acest context);

- „culturi cu dublă utilizare”: sunt în mod convențional luate în considerare pentru utilizarea lor primară și ca și culturi secundare pentru utilizarea lor suplimentară.

- „culturi practicate în sere sau sub acoperișuri înalte (accesibile)”: culturi care, pe tot parcursul ciclului lor vegetativ sau în cea mai mare parte a acestuia, sunt practicate în sere sau sub acoperișuri înalte fixe sau mobile (sticlă sau plastic rigid sau flexibil) . Sunt excluse foliile de material plastic întinse pe pământ, culturile sub clopot de sticlă sau tuneluri inaccesibile pentru oameni sau rame acoperite cu geam. Suprafețele cu culturi cultivate temporar în seră și temporar în aer liber sunt înregistrate ca fiind exclusiv suprafețele culturilor în seră, cu excepția cazului în care perioada de cultură în seră este extrem de scurtă.

B) Tabelul 4 din anexa II

- Rubricile sunt definite în Regulamentul (CEE) nr. 571/88 al Consiliului.

- „Suprafețele principale și secundare” sunt clasificate după cum urmează:

- Caz general: Suprafața principală a unei parcele date este, în general, acolo unde parcela este ocupată de o singură cultură pe durata unui an agricol și este definită fără echivoc de acea cultură. (În acest caz, suprafața secundară a parcelei respective este egală cu zero).

- Cazuri speciale

- Culturi succesive

„Suprafață principală”: în cazul în care parcela de teren arabil este folosită de mai multe ori pe durata unui anumit an agricol (culturi succesive), iar pe suprafața respectivă se obține de fiecare dată o singură cultură, atunci suprafața principală este cultura cu valoarea cea mai mare. Dacă valoarea producției nu determină care este cultura principală, atunci cultura principală se consideră a fi cultura care ocupă pământul pentru cea mai lungă perioadă de timp.

„Suprafață secundară”: toate celelalte culturi care ocupă terenul sunt considerate suprafețe secundare.

29. Culturi combinate

„Suprafață principală”: în cazul în care parcela de teren arabil este folosită pe durata sezonului de creștere a unui anumit an agricol pentru aceeași combinație fixă de culturi (culturi combinate), atunci suprafața principală este împărțită pro rata între culturile în cauză.

„Suprafață secundară”: în acest caz nu există nicio suprafață secundară.

30. Combinație de culturi succesive și culturi combinate

„Suprafață principală”: în cazul în care parcela de teren arabil este folosită de mai multe ori pe durata unui anumit an agricol și cu o combinație de culturi succesive și culturi combinate, atunci fiecare combinație de culturi care ocupă terenul în timpul aceleiași perioade este evaluată separat, iar combinația sau cultura unică cu valoarea cea mai mare este considerată ca suprafață principală. Atunci când suprafața este folosită pentru culturi combinate, suprafața principală se împarte pro rata între culturile în cauză.

„Suprafață secundară”: toate celelalte culturi care ocupă terenul sunt considerate suprafețe secundare.

ANEXA II

TABELE DE TRANSMITERE

X: date care trebuie furnizate la nivel na țional

R: date care trebuie furnizate la nivel regional și național

-: date care nu trebuie furnizate

n.c.a: neclasificat altundeva

[pic]

[pic]

[pic]

[pic]

[1] Comunicarea Comisiei către Consiliu, Parlamentul European, Comitetul Economic și Social European și Comitetul Regiunilor COM(2006) 689 final: „O revizuire strategică pentru o mai bună legiferare în Uniunea Europeană”.

[2] Comunicarea Comisiei către Consiliu, Parlamentul European, Comitetul Economic și Social European și Comitetul Regiunilor COM(2007) 23 final: „Program de acțiune privind reducerea poverii administrative în Uniunea Europeană”.

[3] JO C […], […], p. […].

[4] JO C […], […], p. […].

[5] JO C […], […], p. […].

[6] JO L 88, 3.4.1990, p. 1. Regulament modificat ultima dată prin Regulamentul (CE) nr. 1791/2006 (JO L 363, 20.12.2006, p. 1).

[7] JO L 98, 24.4.1993, p. 1. Regulament modificat ultima dată prin Regulamentul (CE) nr. 1791/2006 (JO L 363, 20.12.2006, p. 1).

[8] JO L 56, 2.3.1988, p. 1. Regulament modificat ultima dată prin Regulamentul (CE) nr. 1890/2006 al Parlamentului European și al Consiliului (JO L 386, 29.12.2006, p. 12).

[9] JO L 154, 21.6.2003, p. 1. Regulament modificat ultima dată prin Regulamentul (CE) nr. 176/2008 (JO L 61, 5.3.2008, p.1).

[10] JO L 179, 7.8.1972, p. 1.

[11] JO L 52, 22.2.1997, p. 1. Regulament modificat prin Regulamentul (CE) nr. 1882/2003 (JO L 284, 31.10.2003, p.1).

[12] JO L 184, 17.7.1999, p. 23. Decizie modificată prin Decizia 2006/512/CE (JO L 200, 22.7.2006, p. 1).